**Adventskalender**

Dette er en mulighet til å ha kalendergaver som gir gode opplevelser med familie, og som gjør godt mot andre. Du kan velge å følge den slik den er satt opp, eller velge noen dere vil bruke innimellom. Glede i hjertet, og godhet ut til andre ☺ Lykke til!

1.desember: finn en bok du/dere har lyst til å lese, les litt hver dag i advent  
2.desember: skriv lapper til hverandre med et kompliment, f.eks du er god på å lytte   
3.desember: tenn lys for hver person i familien deres, og to personer til dere ønsker å huske på i adventstiden   
4. desember: la barna bestemme middag og være med på å lage den  
5.desember: legg en adventshilsen på trappa til naboen, f.eks en pose med smultringer og et lite julekort?  
6. desember: sett pris på noen som har med barna/foreldrene dine å gjøre. Lærere, barnehagen, hjemmesykepleien eller noen andre som gjør godt for noen du er glad i. Oppmuntrende ord gir arbeidslyst!   
7.desember: inviter noen på kveldsmat - kanskje med hjemmelagde scones?  
8.desember: spill et spill sammen! Lenge siden Yatzy har vært i bruk?  
9.desember: send et kort til noen du/dere ikke har snakket med på en stund  
10.desember: alle i familien kan finne 5 ting dere ikke bruker så mye lenger, og gi det til en gjenbruksbutikk  
11.desember: gå gjennom skapene hjemme og se om det er klær, sengetøy eller håndklær dere ikke bruker. Pakk det i en sekk, og gi det til Ukraina stiftelsen  
12.desember: lag deg varm drikke, ta med to kopper, to pledd og inviter en venn på terassen. Et kvarter ute i frisk luft med en varm kopp- deilig!  
13.desember: bak noe godt sammen. Kanskje lussekatter?  
14.desember: når dere handler julegaver, kjøp en ekstra til et barn som ikke får julegave. Det finnes flere muligheter: juletreet foran domkirken i Stavanger( Frelsesarmeen), KPK Ukraina i Klepp, eller Kirkens Bymisjon i Sandnes og flere organisasjoner tar i mot. Pakk inn en gave, og merk med hvem det passer til, evt str. Våg å gi noe like fint som du ville gitt en god venn – dette er mennesker som ikke har mulighet til å gi eller få gaver.   
15.desember: lag en hilsen til de som tømmer søppel, og legg det på søppelbøttene neste gang de kommer. Takk for jobben dere gjør!  
16.desember: Les juleevangeliet sammen - og si hva dere tenker på etter å ha lest. Hvordan var det for dem å oppleve alt dette?  
17.desember: la hver person i familien tegne en annen på samme ark. Et familieportrett på kjøleskapet!  
18.desember: send en sms til en venn og fortell at du setter pris på han eller henne  
19.desember: har det flyttet inn noen nye i nabolaget? Ring på og si hei og god jul!   
20.desember: Gi en middag til noen som gruer seg til jul. Send sms: GLEDE til 2490, og du gir 80kr til to middager til en som trenger det, via Kirkens Bymisjon.   
21.desember: finn en julesang/cd som du liker. Legg vekk alt annet og lytt. Kanskje dette kan gjøres mer enn en dag? Det er godt med en pause!   
22.desember: finn en film dere kan se sammen i familien - hvordan smaker kanel på popcorn??   
23.desember: gå en tur sammen som familie – det skal ikke alltid så mye til for litt kvalitetstid!  
24.desember: har dere mulighet til å gi noen av pengene deres til mennesker som lever i krise? Kollekten i kirka går til arbeidet for Ukraina. Gi flere en mulighet å få et bedre liv!